นักลงทุนแห่ถอนเม็ดเงินออกจากกองทุน ETF เกาหลีใต้ เหตุวิตกสงคราม
นักลงทุนแห่ถอนเม็ดเงินออกจากกองทุน ETF เกาหลีใต้ เหตุวิตกสงคราม
24 ส.ค. 2558

นักลงทุนในตลาดหุ้นเกาหลีใต้ได้ถอนเม็ดเงินมูลค่า 195.4 ล้านดอลลาร์ออกจากกองทุน ETF รายใหญ่สุดของประเทศ ในช่วงเวลา 5 วันทำการซึ่งสิ้นสุดวันที่ 21 ส.ค.ที่ผ่านมา ซึ่งถือเป็นวงเงินสูงสุดนับตั้งแต่ที่มีการก่อตั้งกองทุนดังกล่าวในปี 2543 เนื่องจากนักลงทุนวิตกกังวลเกี่ยวกับสถานการณ์ตึงเครียดในคาบสมุทรเกาหลี และตลาดหุ้นเกิดใหม่ที่ถูกกระหน่ำขายอย่างหนัก
กองทุน ETF ของเกาหลีใต้มีบริษัทขนาดใหญ่ถือหุ้นอยู่หลายแห่ง รวมถึงซัมซุง อิเล็กทรอนิกส์ และฮุนได มอเตอร์
ทั้งนี้ นักลงทุนไม่มีความเชื่อมั่นว่า เกาหลีเหนือจะสามารถลดความตึงเครียดกับเกาหลีเหนือได้ นอกจากนี้ ความวิตกกังวลเกี่ยวกับการชะลอตัวของเศรษฐกิจจีนซึ่งเป็นประเทศคู่ค้ารายใหญ่สุดของเกาหลีใต้นั้น นับเป็นอีกเหตุผลหนึ่งที่ทำให้นักลงทุนแห่ถอนทุนออกจากกองทุน ETF
สถานการณ์ตึงเครียดระหว่างเกาหลีเหนือและเกาหลีใต้ยังไม่มีสัญญาณคลี่คลายลง โดยการประชุมระดับสูงระหว่างเจ้าหน้าที่ของเกาหลีเหนือและเกาหลีใต้ ซึ่งเริ่มขึ้นตั้งแต่เมื่อวาน ยังคงดำเนินต่อมาจนถึงช่วงเช้าวันนี้ตามเวลาไทย
เจ้าหน้าที่ตัวแทนจากเกาหลีเหนือได้เรียกร้องให้เกาหลีใต้ยุติการเผยแพร่โฆษณาชวนเชื่อเกี่ยวกับการต่อต้านลัทธิคอมมิวนิสต์ ขณะที่เกาหลีใต้ยืนกรานว่า เกาหลีเหนือจะต้องแสดงความรับผิดชอบต่อเหตุการณ์กับดักระเบิดที่ส่งผลให้ทหารของเกาหลีใต้บาดเจ็บ 2 นาย
ทั้งนี้ แม้การหารือรอบสองยังคงดำเนินอยู่ในเวลานี้ แต่ถึงกระนั้นก็มีรายงานความเคลื่อนไหวด้านการทหารเพิ่มเติมจากทั้งสองฝั่ง โดยเจ้าหน้าที่กระทรวงกลาโหมเกาหลีใต้เผยว่า 70% ของเรือดำน้ำเกาหลีเหนือ หรือประมาณ 50 ลำ ได้ออกจากฐานและหายไปจากจอเรดาร์ของกองทัพเกาหลีใต้ ซึ่งถือเป็นจำนวนเกือบ 10 เท่าของระดับปกติ พร้อมทั้งยังได้สั่งเพิ่มจำนวนพลทหารปืนใหญ่ตามแนวชายแดนเป็น 2 เท่า เพื่อเตรียมการโจมตีหากการเจรจาล้มเหลว
อินโฟเควสท์ แปลและเรียบเรียง